El divendres 3 de març se signà la cessió en comodat del fons, un testimoni documental de primer ordre de l'activitat castellera, declarada Patrimoni Mundial Immaterial per la UNESCO
Benvinguda i signatura en el Llibre d'Honor del Conseller de Cultura.
Actuació de la Colla Vella a Vilanova i la Geltrú.
El conseller de Cultura, Santi Vila, presidí divendres passat a la tarda l'acte de cessió en comodat del fons documental de la Colla Vella dels Xiquets de Valls a l'Arxiu Comarcal de l'Alt Camp.
A l'acte de cessió del fons també hi participaren el president de la Colla Vella dels Xiquets de Valls, Joan Ibarra; el president del Consell Comarcal de l'Alt Camp, Joan M. Sanahuja, i l'alcalde de Valls, Albert Batet.
L'acte començà amb una visita al local de la Colla Vella i la signatura en el llibre d'honor del conseller de Cultura.
Un cop a la sala d'actes de l'entitat, s'explicà al públic present la gènesi del fons i les actuacions que es duran terme durant el 2017, es produí l'acte de signatura i les autoritats feren els respectius parlaments.
Es destacà la importància sentimental i patrimonial del fons, que és la memòria de la Colla Vella dels Xiquets de Valls, i per part del Departament de Cultura s'agraí la confiança que implica la cessió i es prengué el compromís de fer aquesta història accessible a tothom, sense intermediaris, sense horaris... aprofitant les infinites possibilitats que ofereixen internet i les noves tecnologies.
La Colla Vella dels Xiquets de Valls prengué l'acord de dipositar el seu fons a l'Arxiu Comarcal de l'Alt Camp (ACAC) en la reunió de la Junta de Govern de 23 de setembre de 2015, conscient de l'interès públic col·lectiu que té.
Aquesta declaració d'intencions es va haver d'anar perfilant pel que fa al tipus de documentació que es volia ingressar, els anys extrems i les condicions d'accés per part de tercers (ciutadans aliens a la Colla).
Es va arribar a un consens a finals d'any i el trasllat del gruix de la documentació es féu el febrer de 2016 i es completà amb l'ingrés de documentació conservada per antics membres de la Colla (març-juliol de 2016).
Així doncs, l'ACAC ha rebut documentació original des de l'any 1867 fins a l'any 2010, si bé la documentació no comença a ser seriada fins a la segona meitat del s.
Es preveuen també noves transferències anuals, un cop l'actual documentació de gestió passi a ser semiactiva.
Sembla ser que el naixement de la Colla Vella dels Xiquets de Valls tingué lloc durant les Festes Decennals de la Mare de Déu de la Candela de 1801, quan la Colla dels pagesos va plantar en plena processó el pilar de cinc i el pilar de tres caminant.
El 1819 ja és segur que es fan castells de vuit i es documenta la rivalitat, que encara es manté, amb la Colla dels menestrals (els antecessors de l'actual Colla Joves).
Els castellers de Valls han tingut l'hegemonia del panorama casteller durant molts anys, esdevenint un símbol de la cultura vallenca, i per extensió catalana, i donant peu a composicions literàries, com ara el poema "L'enxaneta" d'Àngel Guimerà, o musicals, com "Los Xiquets de Valls" d'Anselm Clavé.
Ara que els castells han esdevingut Patrimoni Immaterial de la Humanitat, el seu és un patrimoni documental que cal conservar i difondre.
De fet, la no existència d'una seu primer i els canvis de local després, fins arribar a l'actual el 1988, han afavorit la dispersió del fons.
No obstant, la Colla Vella ha tingut una especial sensibilitat envers la projecció pública del fet casteller i s'ha cuidat de recollir sistemàticament les seves actuacions.
Es conserven 147 dossiers amb fotografies i retalls de premsa des de 1856 a 2010, quan es passa a un entorn digital.
És, doncs, la documentació no textual la que està més representada; estem parlant d'aproximadament 25.524 imatges digitals, 24.000 negatius de 35 mm, 9.965 positius, 300 diapositives, 121 vídeos VHS, 53 cassets, 9 disquets, 7 cintes UMATIC, 3 DVCAM, 2 súper 8, 1 Betamax i 1 Digital S. A nivell de documentació textual aquest interès es reflecteix en la conservació dels tríptics d'actuacions, editats d'ençà 1965, i d'altres documents descrits molt somerament que poden donar alguna sorpresa a mesura que s'avanci en el seu inventari al detall.
La Colla Vella dels Xiquets de Valls cedeix en comodat a la Generalitat de Catalunya el seu fons documental (per tal que sigui destinat a l'ACAC per temps indefinit).
L'ACAC pren el compromís d'identificar i descriure progressivament els documents d'aquest fons i de lliurar a la Colla Vella dels Xiquets de Valls una còpia de l'inventari.
Per facilitar tant el treball de descripció, conservació i consulta, com per difondre la documentació amb finalitats culturals (exposicions, catàlegs, etc.) i en un entorn web, la Colla Vella autoritza procedir, si escau, a la reproducció digital d'una part o de la totalitat dels documents cedits, inclòs el material fotogràfic i audiovisual del qual n'ostenti els drets
La documentació no textual es considera de lliure accés, segons la legislació vigent.
No obstant, l'ús del material fotogràfic i audiovisual per part de tercers amb finalitats comercials, de recerca i/o divulgació cultural, exigirà l'autorització prèvia de la Colla Vella o de qui sigui titular dels drets d'explotació, que decidirà el pagament de la tarifa que consideri oportuna en concepte de drets d'explotació.
En el cas de la documentació textual, es considera de lliure accés aquella que tingui més de 40 anys d'antiguitat (quan els documents de persones jurídiques privades esdevenen patrimoni documental).
Per accedir a la documentació més recent caldrà l'autorització per escrit del titular, que es vehicularà a través de l'ACAC.
En qualsevol cas, tot i comptar amb l'autorització susdita els documents que continguin dades personals que afectin la seguretat, l'honor, la intimitat o la imatge de les persones no seran accessibles fins que no hagi transcorregut un termini de 25 anys de la mort de la persona afectada o de 50 anys des de la data de creació dels documents, si la primera no es coneix, a no ser que hi hagi el consentiment exprés de la persona afectada.